Diari Oficial de la Generalitat Valenciana


Sumari del DOGV 6446, del 26-01-2011 (2011/730)

ORDRE 1/2011, de 20 de gener, de la Conselleria de Governació, per la qual es convoquen 20 beques d'especialització esportiva en les modalitats Escala i corda i Raspall.
-------------------------------------------------------------------------------------------------------------------------------------------------------------------------

### Dades del document

Número de DOGV
:   6446

Data del DOGV
:   26-01-2011

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2011/730


Data del document
:   20-01-2011

Organisme emissor
:   Conselleria de Governació

Tipus de document
:   Ordre

Anàlisi jurídica

 Descriptors 

:   * ajuda pública

ORDRE 1/2011, de 20 de gener, de la Conselleria de Governació, per la qual es convoquen 20 beques d'especialització esportiva en les modalitats Escala i corda i Raspall. [2011/730]
En virtut del Decret 115/2010, de 27 d'agost, del Consell, pel qual es modifica el Decret 100/2007, de 13 de juliol, que va aprovar el Reglament Orgànic i Funcional de la Conselleria de Governació, aquesta ostenta, entre altres, les competències en matèria de pilota valenciana.
Per això, en el marc de la política de la Generalitat dirigida al foment, suport i potenciació de l'esport de la pilota valenciana, així com la seua tutela, garantint-ne el coneixement, desenrotllament, pràctica i difusió, la Conselleria de Governació convoca 20 beques d'especialització esportiva en les modalitats Escala i corda i Raspall, per a joves esportistes de la Comunitat Valenciana, nascuts entre els anys 1994 a 1998, ambdós inclusivament, dins de les disponibilitats pressupostàries de l'any 2011, de conformitat amb el que estableixen el Decret Legislatiu de 26 de juny de 1991, del Govern Valencià, pel qual s'aprova el Text Refós de la Llei d'Hisenda Pública de la Generalitat Valenciana; la Llei 38/2003, de 17 de novembre, General de Subvencions, desplegada pel Reial Decret 887/2006, de 21 de juliol, pel qual s'aprova el seu reglament; i el Decret 132/2009, del Consell, de 4 de setembre, pel qual es regula la concessió de beques, i de conformitat amb el que disposa l'article 28 de la Llei de la Generalitat Valenciana 5/1983, de 30 de desembre, del Consell,
ORDENE
Primer
Convocar, en règim de concurrència competitiva, sota els principis de publicitat, transparència, objectivitat, igualtat i no discriminació, la concessió de 20 beques d'especialització esportiva en les modalitats Escala i corda i Raspall, per a joves esportistes de la Comunitat Valenciana, nascuts entre els anys 1994 a 1998, ambdós inclusivament.
Aquesta convocatòria té com a objecte recolzar la formació esportiva de màxim nivell, programada i orientada per a cada pilotari, segons les seues exigències esportives, nivell, edat, modalitat i desplegament de les seues potencialitats, mitjançant la concessió de beques que atenen les despeses de desplaçament a la Ciutat de la Pilota de Moncada, als seminaris mensuals de formació i orientació, als trinquets municipals en què es participe en les partides setmanals i les sorgides com a conseqüència de l'intercanvi esportiu i cultural amb federacions europees d'aquest esport.
L'import màxim destinat a finançar les beques adés esmentades ascendeix a 10.000 € (deu mil euros), a càrrec de la línia de subvenció T7286000 del programa 221.20 dels Pressupostos de la Generalitat per al 2011, aprovats mitjançant la Llei 17/2010, de 30 de desembre, programa Direcció i Serveis Generals. El període de duració podrà prorrogar-se per la Conselleria de Governació, sense necessitat de nova convocatòria, per un període màxim de 12 mesos addicionals sempre que existisca disponibilitat pressupostària corresponent i l'exercici de l'activitat que s'estiga efectuant així ho requerisca o aconselle.
Segon
Aprovar les bases per les quals es regula la present convocatòria, incloses com a annex I d'aquesta ordre.
Tercer
Les beques a concedir per la present convocatòria no estan subjectes a la política de la competència de la Unió Europea en matèria d'ajudes públiques i, per tant, no precisen notificació a la Comissió Europea, per no reunir els requisits de l'article 107.1 del Tractat de Funcionament de la Unió Europea, ja que quant a la qualitat del beneficiari (joves esportistes) i de l'objecte de les beques (especialització esportiva per a les modalitats Escala i corda i Raspall), aquestes accions subvencionables no afecten la competència, ni els intercanvis comercials entre els estats membres, i tampoc no afavoreixen determinades empreses o produccions.
Per tant, amb la percepció de les esmentades beques no hi ha cap avantatge econòmic, ni desplegament d'activitat econòmica en el mercat relacionada amb l'oferta de béns i serveis que permeten la possibilitat de falsejament de la competència que afecte els intercanvis comercials entre estats membres, als efectes assenyalats en el Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar subvencions públiques (DOCV núm. 5596, d'11 de setembre de 2007).
DISPOSICIONS FINALS
Primera
En tot allò no regulat en aquesta ordre, caldrà ajustar-se al que disposa la Llei d'Hisenda Pública de la Generalitat Valenciana, el text refós de la qual va ser aprovat pel Decret Legislatiu de 26 de juny de 1991; els preceptes bàsics de la Llei 38/2003, de 17 de novembre, General de Subvencions; el Reial Decret 887/2006, de 21 de juliol, pel qual s'aprova el Reglament de la Llei General de Subvencions; i el Decret 132/2009, de 4 de setembre, del Consell, pel qual es regula la concessió de beques.
Segona
La present ordre entrarà en vigor l'endemà de la publicació en el Diari Oficial de la Comunitat Valenciana.
Tercera
De conformitat amb el que estableixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en relació amb els articles 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, aquesta ordre, que posa fi a la via administrativa, podrà ser recorreguda potestativament en reposició, o bé cabrà plantejar directament un recurs contenciós administratiu, tot això en els terminis i davant els òrgans que s'indiquen a continuació:
a) El recurs de reposició haurà d'interposar-se davant el conseller de Governació, en el termini d'un mes a comptar de l'endemà de la publicació.
b) El recurs contenciós administratiu haurà de plantejar-se davant el Tribunal Superior de Justícia de la Comunitat Valenciana, en el termini de dos mesos a comptar de l'endemà de la publicació.
València, 20 de gener de 2011
El conseller de Governació,
Serafín Castellano Gómez
ANNEX I
Bases de la convocatòria de 20 beques d'especialització esportiva en les modalitats Escala i corda i Raspall
Primera. Objecte i nombre de beques
1. La present convocatòria té com a objecte la concessió de 20 beques, sota els principis de publicitat i concurrència competitiva, per a l'especialització esportiva en les modalitats Escala i corda i Raspall, per a joves esportistes de la Comunitat Valenciana, nascuts entre els anys 1994 a 1998, ambdós inclusivament.
2. Mitjançant aquestes beques s'atenen les despeses de desplaçament al centre esportiu, als seminaris mensuals de formació i orientació, als trinquets municipals a què s'assistisca per a participar en les partides setmanals i a les sorgides com a conseqüència dels intercanvis esportius i culturals amb federacions europees d'aquest esport.
3. La concessió de les beques es distribuirà de la manera següent:

\* \* \* \* \*

a) Formació de pilotaris en la modalitat Escala i corda. Es concediran un màxim de 13 beques.
b) Formació de pilotaris en la modalitat de Raspall. Es concedirà un màxim de 7 beques.
En el cas que no es concedira alguna de les beques reservades en cada una de les modalitats assenyalades, s'incrementarà el nombre de beques en la modalitat que corresponga, fins a aconseguir el nombre màxim de les 20 beques objecte de la present convocatòria.
Segona. Realització de les beques
1. L'educació esportiva s'impartirà a la Ciutat de la Pilota de Moncada (València).
2. La formació tècnica i la preparació física dels becaris s'impartirà per monitors i preparadors físics.
3. La distribució del nombre de beques segons les especialitats admeses per a optar a la concessió de les beques convocades i la corresponent adscripció de monitors i preparadors físics, és la següent:
Tercera. Sol·licitants i requisits
1. Podran optar a l'obtenció d'una beca els qui reunisquen els requisits següents:
a) Ser espanyol o nacional d'un estat membre de la Unió Europea.
b) Els aspirants que no posseïsquen la nacionalitat espanyola hauran d'acreditar prou coneixements en alguna de les llengües oficials de la Comunitat Valenciana, aspecte que es verificarà, si és el cas, durant el procés de selecció.
c) Haver nascut entre els anys 1994 i 1998, ambdós inclusivament.
d) Autorització del pare, mare o tutor, en el supòsit de menors d'edat no emancipats.
e) Estar en possessió de la llicència federativa expedida per la Federació de Pilota Valenciana.
f) Residir a la Comunitat Valenciana.
g) Comptar amb l'informe favorable de qualsevol de les Escoles de Tecnificació de la Federació de Pilota Valenciana.
h) Haver participat en alguna de les competicions oficials organitzades per la Federació de Pilota Valenciana, considerades fins a l'últim dia de finalització del termini de presentació de sol·licituds per a la present convocatòria.
i) Haver guanyat o quedat en els tres primers llocs d'alguna de les competicions oficials de pilota valenciana en què haja participat durant la temporada 2009-2010.
j) No patir malaltia o discapacitat que impedisca el compliment de les obligacions inherents a la concessió i el normal exercici de l'activitat en què consisteix la beca.
k) No trobar-se incurs en les prohibicions per a obtenir la condició de beneficiari establides en l'article 13 de la Llei 38/2003, de 17 de novembre, General de Subvencions.
l) Estar al corrent de les obligacions fiscals i amb la Seguretat Social.
m) No ser beneficiari d'altres beques o ajudes públiques esportives.
n) Complir amb les bases de la convocatòria i la resta de normes que hi siguen d'aplicació.
2. Amb caràcter general, el compliment temporal de tots els requisits anteriors s'entendrà referit a la data de finalització del termini de presentació de sol·licituds.
3. El compliment del requisit recollit en la lletra i) i j) vindrà referit, si és el cas, a la data de concessió de la beca.
4. Només s'admetrà una única sol·licitud per aspirant.
5. Només s'admetran a tràmit aquelles sol·licituds que reunisquen els requisits i documents establits en les bases d'aquesta convocatòria.
Quarta. Formalització de les sol·licituds i termini de presentació
1. Formalització: La sol·licitud, degudament formalitzada en el model que figura com a annex II d'aquesta ordre, subscrita per la persona interessada, i acompanyada de la documentació ressenyada en la base cinquena d'aquesta convocatòria, anirà dirigida al conseller de Governació.
2. Lloc de presentació: Les sol·licituds junt amb els currículums i la documentació, podran presentar-se en el registre d'entrada de la Conselleria de Governació (C/ Historiador Chabàs, núm. 2, 46766 València) i en les direccions territorials de la Conselleria de Governació d'Alacant (Rambla Méndez Núñez, 41 03500 Alacant), de Castelló (C/ Major, 78, 12206 Castelló) i de València (C/ Historiador Chabàs, núm. 2, 46347 València). Igualment, podran presentar-se utilitzant qualsevol dels mitjans previstos en l'article 38.4 de la Llei de Règim Jurídic de les Administracions Públiques i del Procediment Administratiu Comú. En cas d'enviament per correu certificat, la presentació de la documentació a l'oficina de correus corresponent haurà de fer-se d'acord amb el que disposa l'article 39 del Reial Decret 1.829/1999, de 31 de desembre, pel qual s'aprova el reglament regulador de la prestació dels serveis postals, en desplegament del que estableix la Llei 24/1998, de 13 de juliol, del Servei Postal Universal i de l'Alliberament dels Serveis Postals, en sobre obert, a fi que l'exemplar destinat a la Conselleria de Governació siga datat i segellat abans de ser certificat, justificant la data d'imposició de l'enviament a l'oficina de correus o presentació en el Registre i anunciant a la Conselleria de Governació la remissió de la sol·licitud, mitjançant fax al número 159 128 851 o correu electrònic , en el mateix dia, només als efectes organitzatius.
Així mateix, podrà realitzar-se la presentació telemàtica de les sol·licituds, i per a això s'accedirà al catàleg de serveis públics interactius de la Generalitat accessibles a través de i se seleccionarà el servei corresponent. Per a poder accedir a aquest sistema telemàtic, el sol·licitant haurà de disposar de la signatura electrònica avançada, bé amb el certificat reconegut d'entitat (persones jurídiques), o bé amb el certificat reconegut per a ciutadans (persona física), ambdós emesos per l'Autoritat de Certificació de la Comunitat Valenciana. En el cas de presentar un certificat digital de persona física i que s'actue en representació d'una persona jurídica, s'haurà d'inscriure prèviament en el registre de representacions de caràcter voluntari davant la Generalitat per a la realització de tràmits per via telemàtica. Si alguns dels documents a aportar junt amb la sol·licitud no poden ser presentats de forma telemàtica, se'n realitzarà l'entrega per registre d'entrada, en el termini més breu possible dins de l'establit en l'apartat 3 d'aquesta base.
3. Termini: el termini de presentació de sol·licituds serà de 15 dies hàbils comptats des de l'endemà de la publicació de la present ordre en el Diari Oficial de la Comunitat Valenciana. Quan l'últim dia del termini siga inhàbil, s'entendrà prorrogat al primer dia hàbil següent. L'incompliment del dit termini determinarà l'exclusió de la convocatòria.
En el cas que una mateixa persona, dins del termini establit, presentara més d'una sol·licitud, s'entendrà que l'última presentada reemplaça les anteriors sol·licituds.
Cinquena. Documentació a presentar
La presentació de la sol·licitud comporta la declaració responsable de l'interessat que no hi concorre cap de les prohibicions per a obtenir la condició de beneficiari establides en l'article 13 de la Llei 38/2003, de 17 de novembre, General de Subvencions, i que compleix amb les bases de la convocatòria i la resta de normes que siguen d'aplicació, que totes les dades recollides en la sol·licitud i en el currículum que adjunta són verídiques, i es troba en possessió de la documentació que així ho acredita, quedant a disposició de la Generalitat per a la comprovació, control i inspecció que s'estimen oportuns.
Així mateix amb la formalització de la sol·licitud, s'atorga autorització als òrgans gestors de la Conselleria de Governació per a obtenir directament l'acreditació del compliment de les obligacions tributàries i amb la Seguretat Social previstes en els articles 18 i 19, respectivament, del Reial Decret 887/2006, de 21 de juliol, pel qual s'aprova el Reglament de la Llei 38/2003, General de Subvencions, així com per a la comprovació directa de les dades d'identitat (DNI) i, si és el cas, de residència (d'acord amb el que disposa l'article 5 del Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives (DOCV núm. 6376, de 14.10.2010).
Sisena. Instrucció
1. L'òrgan encarregat de l'ordenació i instrucció del procediment serà la Sotssecretaria de la Conselleria de Governació que, d'ofici, acordarà totes les actuacions necessàries per a la determinació, coneixement i comprovació de les dades en virtut de les quals ha de dictar-se resolució.
2. Es requerirà els interessats que no reunisquen els requisits i documents que s'assenyalen en les bases perquè, en el termini màxim i improrrogable de 10 dies, esmenen o acompanyen els documents preceptius, de conformitat amb l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en relació amb l'article 23.5 de la Llei 38/2003, de 17 de novembre, General de Subvencions, amb indicació que, si així no ho feren, es considerarà que desisteixen de la seua petició.
3. El termini màxim per a dictar i notificar les resolucions sobre les sol·licituds formulades serà de tres mesos, a comptar de la data de publicació de la present convocatòria en el Diari Oficial de la Comunitat Valenciana. Transcorregut el termini establit sense que s'haja dictat i notificat resolució expressa, les persones interessades podran entendre desestimades les seues sol·licituds per silenci administratiu, de conformitat amb el que estableix l'article 55 de la Llei 9/2001, de 27 de desembre, de la Generalitat, de Mesures Fiscals, de Gestió Administrativa i Financera, i d'Organització de la Generalitat.
4. Les sol·licituds admeses a tràmit seran avaluades per una comissió de valoració, que elevarà proposta motivada de resolució al conseller de Governació.
Setena. Comissió de valoració
1. L'avaluació de les sol·licituds de beques admeses a tràmit correspondrà a una comissió de valoració composta pels membres següents:
a) Presidenta: la sotssecretària de la Conselleria de Governació, o persona que delegue.
b) Vicepresidenta: la secretària general administrativa de la Conselleria de Governació, o persona que delegue.
c) Vocals:
El director territorial de la Conselleria de Governació a València.
El director territorial de la Conselleria de Governació a Castelló.
El director territorial de la Conselleria de Governació a Alacant.
El cap de Secció de Gestió Administrativa de la Conselleria de Governació.
La coordinadora-assessora de la Sotssecretaria de la Conselleria de Governació.
d) Secretari: el cap de la Unitat de Coordinació Econòmica Pressupostària de la Conselleria de Governació, qui farà les funcions de secretari de la comissió, amb veu però sense vot.
No obstant això, la Comissió podrà sol·licitar, en qualsevol moment, l'assessorament d'experts en la matèria objecte de la beca.
2. La Comissió se sotmetrà, quant al seu règim de funcionament, a allò que s'ha disposat per als òrgans col·legiats en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Vuitena. Procés de selecció i criteris d'avaluació
1. El procés de selecció consistirà en la valoració d'un currículum i la realització d'una entrevista personal. Els criteris de valoració que es tindran en compte per a la concessió de les beques seran els següents:
- Currículum: fins a un màxim de 20 punts.
- Entrevista: fins a un màxim de 5 punts.
Sense perjudici del límit derivat del nombre de beques convocades, només podrà considerar-se que han superat el procés de selecció aquells candidats que obtinguen, com a mínim, 7 punts en la suma de les fases ressenyades.
1.1. El currículum es valorarà de conformitat amb el barem següent:
a) Resultats obtinguts en la participació de les competicions oficials organitzades per la Federació de Pilota Valenciana. Es valorarà en funció del resultat obtingut d'acord amb l'escala següent:
- 1r lloc: 8 punts
- 2n lloc: 5 punts
- 3r lloc: 3 punts
b) Expedient acadèmic oficial, fins a 3 punts. Es valorarà, de la manera següent, la mitjana resultant de les notes acadèmiques obtingudes pel sol·licitant en els dos últims cursos realitzats al centre oficial d'ensenyament corresponent:
- Suficient: 0,5 punts
- Bé: 1 punt
- Notable: 2 punts
- Excel·lent: 3 punts
c) Altres mèrits, sempre que estiguen relacionats amb el contingut de les pràctiques esportives, fins a 1 punt.
1.2. L'entrevista es valorarà fins a un màxim de 5 punts. A l'efecte de realitzar l'entrevista, els candidats seran citats mitjançant notificació personal.
2. Després d'avaluar totes les sol·licituds admeses a tràmit i una vegada realitzada l'entrevista, la Comissió de Valoració elevarà a l'òrgan competent per a resoldre la proposta motivada de resolució.
En la proposta motivada de resolució s'especificaran aquests aspectes:
a) Els candidats a qui, després d'haver sigut citats i avaluats en l'entrevista, es propose de concedir una beca, esmentats per ordre decreixent de puntuació obtinguda fins al límit del nombre de beques convocades. De conformitat amb el que estableix la base primera, en aquesta relació s'indicarà per a quin tipus d'especialitat esportiva es proposa al candidat. En el supòsit de no poder proposar candidats segons la distribució establida en la base primera, es farà constar tal circumstància.
b) Els candidats a qui, després d'haver sigut citats i avaluats en l'entrevista, no se'ls propose per a la concessió de la beca, relacionats per ordre decreixent de puntuació obtinguda, a l'efecte de constituir les corresponents borses de reserva previstes en aquesta convocatòria.
c) Els candidats que, després d'haver sigut citats a l'entrevista, no s'hagen presentat.
d) En aquesta mateixa relació es ressenyaran els aspirants les sol·licituds dels quals hagen de ser denegades, així com les causes de denegació.
3. Els supòsits d'empat es resoldran entre els candidats esmentats a l'entrevista amb millor puntuació obtinguda en aquest apartat.
Novena. Dotació i durada de les beques convocades
1. Cada beca està dotada amb 500 € (cinc-cents euros bruts anuals), i atendrà les despeses de desplaçament especificades en la base segona d'aquesta convocatòria, podent atorgar-se un màxim de 20 beques amb un import global de 10.000 € (deu mil euros) durant l'exercici 2011.
2. La no-incorporació injustificada d'un becari en la data indicada en la resolució de concessió s'interpretarà com una renúncia a la beca concedida. En aquest cas es podrà concedir una nova beca al candidat que corresponga segons la regulació de la borsa de reserva per a substitucions establida en la base tretze d'aquesta convocatòria.
Deu. Resolució de la convocatòria
1. Vista la proposta motivada de resolució formulada per la Comissió de Valoració, el conseller de Governació dictarà les resolucions que escaiguen.
2. El conseller de Governació, a proposta de la Comissió de Valoració, podrà declarar deserta, totalment o parcialment, la concessió de les beques convocades quan cap dels candidats no obtinga el mínim de 7 punts exigit en el primer apartat de la base vuitena d'aquesta convocatòria, o quan només l'obtinga un nombre de candidats inferior al total de beques convocades, sense perjudici del que preveu l'últim paràgraf de la base primera d'aquesta mateixa convocatòria.
3. Les resolucions es notificaran als interessats d'acord amb el que preveu l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
4. Les resolucions que es dicten esgoten la via administrativa i contra elles podrà interposar-se, potestativament, recurs de reposició davant l'òrgan que les va dictar, en el termini d'un mes a comptar de l'endemà de la notificació de la resolució corresponent, o recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar de l'endemà de la notificació de la resolució corresponent. Tot això sense perjudici de la interposició, per part dels interessats, de qualsevol altre recurs que estimen pertinent.
5. Les beques concedides es publicaran en el Diari Oficial de la Comunitat Valenciana, amb expressió de la convocatòria, del programa i crèdit pressupostari a què s'imputen, beneficiari, quantitat concedida i finalitat d'aquestes.
Onze. Obligacions dels becaris
1. Durant el període de gaudi de la beca, el becari està obligat a realitzar les activitats en què consistisca la beca, d'acord amb les directrius rebudes de l'òrgan competent.
2. Les beques objecte de la present convocatòria són incompatibles amb el gaudi de qualsevol altra beca per a la mateixa o semblant activitat, així com amb qualsevol activitat que impedisca el compliment de les obligacions del beneficiari. La infracció d'aquesta regla deixarà sense efecte la beca adjudicada.
3. Els becaris, excepte justificació acreditada, hauran de començar el gaudi de les beques dins del termini assenyalat en la resolució de concessió i desplegar la seua labor sense que cap altre compromís impedisca o dificulte el compliment ininterromput de les obligacions contretes.
4. La condició de becari no genera relació laboral ni cap administrativa amb la Generalitat.
5. Durant el gaudi de la beca, el becari disposarà de la cobertura sanitària que li proporciona estar en possessió de la llicència federativa corresponent.
6. Els becaris hauran de complir, així mateix, amb les obligacions establides en l'article 14 de la Llei 38/2003, de 17 de novembre, General de Subvencions, que els siguen aplicables com a beneficiaris d'aquesta convocatòria.
Dotze. Justificació i pagament de les beques
L'import de cada beca s'abonarà als beneficiaris prèvia expedició, per part del responsable de la formació, d'un certificat que acredite el nivell d'assistència, dedicació i aprofitament satisfactori dels becaris i, justificació de les despeses realitzades pels becaris, de conformitat amb el que disposa la base segona d'aquesta convocatòria.
Les quantitats abonades en cap cas tindran el caràcter de salari o retribució sinó d'ajuda econòmica per als gastos que la beca comporte.
Tretze. Borses de reserva
1. Es constituiran dues borses de reserva, una per cada tipus d'especialitat esportiva, prioritzades per ordre de puntuació per tots els apartats del procés selectiu. Tindran dret a estar inclosos en aquestes borses aquells aspirants que, després d'haver estat citats a l'entrevista inclosa en el procés selectiu, hagen estat avaluats per aquest concepte i no hagen resultat adjudicataris de les beques.
2. En el cas que es produïsquen vacants durant el període de gaudi de les beques, a causa de renúncies, abandons, incompliment d'obligacions o qualsevol altra incidència, es podrà concedir una nova beca, per la resta del període màxim del seu gaudi, entre els integrants de les borses regulades en l'apartat anterior. En aquest cas la concessió s'efectuarà segons l'ordre prioritzat de la borsa de reserva a què corresponga la vacant. Si la vacant es produïra una vegada transcorreguda la meitat del període de durada de la beca, aquesta podrà declarar-se deserta.
3. La condició d'integrant de les borses de reserva no generarà en cap moment cap relació amb la Generalitat, ni compromís d'accedir a la condició de becari.
Catorze. Resolució d'incidències
1. L'òrgan competent per a la concessió de les beques resoldrà les incidències que es produïsquen durant el període del seu gaudi, amb un informe previ del responsable de formació. Aquesta direcció tècnica podrà proposar que es deixen sense efecte beques concedides, amb audiència prèvia dels interessats, en el cas d'incompliment d'obligacions per part dels becaris o quan no realitzaren l'activitat que va motivar la concessió de les beques o deixaren de reunir els requisits necessaris, o quan s'incompliren, sense causa que ho justifique, les condicions establides en la present ordre.
2. La renúncia a les beques donarà lloc a la pèrdua dels drets econòmics meritats.
Quinze. Acceptació de les bases
La participació en la present convocatòria implica l'acceptació de les bases que la regulen.